Izvor: N1

HNS-ova Anka Mrak Taritaš bila je gošća Pressinga.

Ako biste osvojili Zagreb, biste li se kandidirali za predsjednicu HNS-a?



Ne. To me uopće ne zanima. Nemam tih ambicija.

Što mislite o Sandri Švaljek?

Ona je odlično odradila svoj posao kad je gradonačelnik bio tamo gdje je bio i apsolutno jedna od osoba koja će se kandidirati za gradonačelnicu Zagreba. Treba vidjeti hoće li njezin program biti sličan Bandićevom.

Priča se da bi se mogao kandidirati i Hasanbegović..

Svašta se priča. Svašta je moguće. Ja očekujem da u gradu Zagrebu bude puno kandidata i da nas bude različitih i da građani imaju priliku birati između mnogo kandidata.

Je li vam minus to što ste žena?

Ja mislim da mi je prednost to što sam žena. Ja sam u nekoliko navrata rekla da sam klasično odgojena, domaćica. Ja mislim da žene imaju puno prednosti. Moramo se puno puta isključiti iz jednog posla i uključiti u drugi. Muškarci se više koncentriraju na jedan tip posla. Ja mislim da se žene moraju izboriti za svoj prostor. Kad dođu visoko u politiku, pokušavaju biti muškarci. Žena treba biti žena.

Je li vas SDP zvao u stranku?

Bile su neke naznake, ali ja to nisam ozbiljno doživljavala. Jasno sam rekla da sam osoba koja je za stabilne veze i ne mijenjam. Ono što se meni činilo da je neozbiljno očito bilo ozbiljno.

U kakvim ste odnosima s vašom strankom?

U odličnima.

Nije tako izgledalo prije parlamentarnih izbora...

Nije tu bilo sukoba. Ja sam na izborima pokazala koliko sam glasova dobila.

Zašto ste se brinuli? Dobili ste više preferencijalnih glasova nego prvi put.

Ja uvijek idem s gledanjem lošije strane i tako i ovaj put.

U kakvim ste odnosima s predsjednikom stranke, Ivanom Vrdoljakom?

U jako dobrim.

Na sljedeće parlamentarne izbore HNS planira izaći samostalno?

Mi to moramo napraviti. Moramo se složiti na taj način i to je naša obaveza i prema stranci i prema biračima. Ništa nije zapisano u kamenu, ali mi moramo biti spremni samostalno ići na izbore.

Vesna Ppusić rekla je da će lokalni izbori imati značaj parlamentarnih izbora. Slažete li se s njom?

Oni će pokazivati gdje je koja stranka u odnosu na velike gradove. Imamo i niz županija i velikih gradova i tu će se pokazati prava snaga.

Hoće li se Vrdoljak kandidirati za osječkog gradonačelnika?

Tu će sigurno Ivan donijeti najbolju moguću odluku za njega i obitelj, mislim da je blizu.

Što mislite o ulozi Srećka Ferenčaka u HNS-u?

On je naš glavni tajnik, operativac zadužen za stranačke stvari i infrastrukturne. Ne treba ga biti u medijima, on je čovjek koji upravlja infrsstrukturom naše stranke.

Jedan segment vašega programa je i plaćanje tramvaja po broju stanica kojima se vozite?

Naravno da se to moglo dogoditi i ranije. Ja imam program koji se zove pametni grad za građane grada Zagreba. To znači pametno upravljati gradom. Pametna karta znači da svaki koncesionar odatle uzima dio, a građani plate samo jednu. Svatko bi trebao plaćati i onoliko koliko smeća proizvodi. To već postoji u Hrvatskoj.

Što kažete na ovo oko taksija u gradu? Napadaju taksiste Ubera...

To nije dobro, to su krive poruke. Na tržištu treba biti mjesta za svakoga, ne treba biti povlaštenih. Nitko nema ekskluzivno pravo na ništa.

Je li vama normalno da zagrebački taksisti ne smiju stajati ispred zagrebačke zračne luke?

Ne, meni to nije normalno. Meni nije normalno da ne postoji brza linija gradskoga prijevoza do zračne luke.

Stanje u vrtićima?

Loše. Zagreb u nekim stvarim mora biti prvi, a ne zadnji.

Što s fasadama u gradu?

Energetska obnova fasada je krenula. Ja sam bila u situaciji da molim građevinske tvrtke da se prijave na natječaj. Sad to ide.

Metro u Zagrebu?

Zaboraviti priču. Zagreb se dužinski razvija, a kod metroa dio prometa između dvije stanice mora biti oko kilometar razmaka, to je otprilike Kvatrić - Britanac. O čemu govorimo?

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.